als_Latn dik_Latn sag_Latn
Anton Cicani
Në pritje për ta parë në aksion në një ndeshje zyrtare (7 shkurt, Rijeka-Hajduk Split), Bekim Balaj vazhdon të stërvitet me ekipin e tij të ri. Shkodrani është përshtatur më së miri dhe duke folur për mediat kroate, ja se si shprehet për këto javët e para: “
Ndihem vërtetë mirë në skuadrën e re. Të gjithë po më qëndrojnë pranë dhe po më ndihmojnë që të përshtatem sa më lehtë. Të ndryshosh ambjent nuk është asnjëherë e lehtë por këtë nuk po e ndjej aspak te Rijeka, ku ka një ambjent shumë pozitiv. Kushtet e motit gjithashtu janë të shkëlqyera dhe mund të them se deri tani çdo gjë ka qenë e përsosur”, tha sulmuesi shkodran 24-vjeçar, që duke u ndalur tek konkurrenca në sulm shtoi: “Sigurisht, largimi i Kramariç, që luante i vetëm përpara, ka detyruar trajnerin të ndërrojë skemën dhe luajmë me dy sulmues, por konkurrenca është normale në një ekip të madh”.
Europa – Sezonin e kaluar skuadra u rendit e dyta në kampion dhe gjithashtu bëri mirë në kompeticionet europiane por sulmuesi kuqezi beson se Rijeka ka ende për të treguar:
“E kam ndjekur skuadrën në Europë dhe gjithashtu dhe në kampionat dhe më ka impresionuar me paraqitjet e saj. Dëshira për të fituar është e madhe dhe ekziston motivimi i duhur brenda grupit që të përmirësohemi akoma më shumë. Unë besoj se në pjesën e dytë të sezonit do t’i bëjmë gjërat akoma më mirë, pasi ka shumë uri për fitore”.
Golat – Presioni ndaj tij nuk do të jetë i pakët, pasi tifozët e shohin si sulmuesin kryesor të skuadrës dhe ajo që presin prej tij janë golat: “Unë do të jap maksimumin për të ndihmuar ekipin dhe për të kënaqur tifozët, por të mos harrojmë që futbolli është një lojë skuadre dhe për mua më të rëndësishme janë pikët që do të marrë Rijeka sesa golat e mi. Megjithatë unë do të përpiqem të bëj maksimumin që ta ndihmoj ekipin me gola, që në fakt është dhe arsyeja pse gjendem këtu”.
Cikalleshi – i pyetur edhe për Sokol Cikalleshin dhe raportin me të, ja rrëfimi i Balajt: “Sigurisht që flasim në telefon, por edhe përpara, pasi më bindi duke më folur për Kroacinë dhe nivelin këtu. Edhe ai bëri mirë që la Shqipërinë për Splitin”.
pag_Latn als_Latn als_Latn als_Latn als_Latn als_Latn als_Latn